Az EU és az Arab Liga közötti megállapodás megvétózása után a magyar diplomácia most a Svájc és az Európai Unió között kapcsolatokról szóló keretmegállapodást csáklyázta meg, írja a Politico.

Az uniós nagykövetek szerdán akarták jóváhagyni az EU és Svájc közötti kapcsolatokról szóló határozatot. A szöveg az ország és a közösség közötti, számtalan területen mindkét fél számára „kölcsönösen előnyös” együttműködésről szólt, és arról igyekezett meggyőzni a svájci kormányt, fogadja el végre az unióval fennálló viszonyról szóló új keretmegállapodást, szemlézi a Hvg.hu a brüsszeli hírportál hírlevelét

Erről a kérdésről december óta folynak az egyeztetések, de a határozat szövegét nem tartotta elfogadhatónak Magyarország állandó képviselője. Az ok hasonló mint az EU-Arab Liga megállapodás megvétózásánál: a dokumentumban szereplő egy bekezdésnyi szöveg a migrációról.

A megállapodástervezet egyik paragrafusa ugyanis így szól: „A Tanács elégedettséggel ismeri el az EU és Svájc közötti együttműködést a nemzetközi migráció terén, beleértve a mozgások kezelését, a menekültek áthelyezését és a kérdés globális szintű kormányzásának kialakítását. Bátorítja Svájcot, hogy folytassa az együttműködést a keleti, közép- és nyugati mediterrán menekültútvonalak mentén, és további koordinációt javasol ezen a téren.” Utóbbi mondat nem a menekültek átengedésére, hanem elsősorban az utak lezárására vonatkozik, jegyzi meg a Politico.

A magyar állandó képviselet szóvivője a portálnak nem akarta kommentálni az értesülést. A román elnökség várhatóan a magyarok kedvéért átírja majd a dokumentumot, de elképzelhető, hogy ezzel a verzióval majd a többi tagállam nem fog egyetérteni, írja a brüsszeli portál.

Ugyan az EU-Arab Liga megállapodás is elsősorban a migráció megállítását és szabályozását szolgálná, ennek megvétózását Szijjártó Péter külügyminiszter azzal indokolta, hogy abban utalnak az ENSZ migrációs csomagjára, amelyet Magyarország több más országgal együtt nem írt alá. Szijjártó szerint lopakodó jogalkotás keretében próbálják meg Brüsszelben és New Yorkban az ENSZ migrációs csomagját a nemzetközi jogi és politikai élet részévé tenni.

Gulyás Gergely Miniszterelnökséget vezető miniszter csütörtökön a Magyar Hírlapnak adott interjúban az Arab Liga-megállapodás elutasításáról azt mondta: " Amennyiben ezek a nemzetközi dokumentumok azt is tartalmazzák, hogy a migráció milyen csodálatos, mindenki támogatására érdemes jelenség, vagy csak utalnak olyan ENSZ-határozatokra, amelyek ezt deklarálják, akkor többet veszítünk, mint amennyit nyerünk az elfogadással. Abban a pillanatban, hogy ezt megszavazzuk, az egyezménynek nem arra a részére fognak hivatkozni, amely a bevándorlók megállítását szorgalmazza, hanem arra, amely szerint a migrációt már mindenki támogatja az EU-ban. Erre pedig Magyarországot nem lehet kényszeríteni."